32003D0031
L 009/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
oт 29 ноември 2002 година
за установяване на ревизирани екологични критерии за присъждане на знака за екомаркировка на Общността за детергенти за миялни машини и за изменение на Решение 1999/427/ЕО
(нотифицирано под номер С(2002) 4632)
(текст от значение за ЕИП)
(2003/31/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1980/2000 на Европейския парламент и на Съвета от 17 юли 2000 г. относно ревизирана схема за присъждане на знака за екомаркировка (1), и по-специално член 6, параграф 1, втора алинея от него,
като има предвид, че:
(1)
Съгласно Регламент (ЕО) № 1980/2000 екомаркировка на Общността може да бъде присъдена на продукт, притежаващ характеристики, които му дават възможност да допринася съществено за подобрения по отношение на ключови аспекти на околната среда.
(2)
Регламент (ЕО) № 1980/2000 предвижда, че съгласно продуктовите групи следва да бъдат установени специфични критерии за екомаркировка.
(3)
Той предвижда също така, че прегледът на критериите за екомаркировка, както и оценката и проверката на изискванията, свързани с критериите, следва да се извършат своевременно преди края на периода на валидност на критериите, определени за всяка продуктова група.
(4)
Подходящо е да се ревизират екологичните критерии, които са установени с Решение 1999/427/ЕО на Комисията от 28 май 1999 г. за установяване на екологичните критерии за присъждане на екомаркировка на Общността за детергенти за миялни машини (2), с оглед отразяване на развитието на пазара. Същевременно периодът на валидност на това решение, удължен с Решение 2002/173/ЕО (3), и определението за продуктовата група следва да бъдат променени.
(5)
Следва да се приеме ново решение, установяващо специфичните екологични критерии за тази продуктова група, което ще бъде валидно за период от пет години.
(6)
Подходящо е за ограничен период от не повече от 18 месеца новите критерии и критериите, установени с Решение 1999/427/ЕО, да бъдат валидни едновременно, с оглед да бъде предоставено достатъчно време на компаниите, на които е била присъдена екомаркировка, или които са кандидатствали за присъждането на такъв за своите продукти преди датата на прилагане на настоящото решение, да приведат в съответствие тези продукти, за да отговарят на новите критерии.
(7)
Мерките, предвидени в настоящото решение, са основани на проектокритериите, разработени от Съвета по екомаркировка на Европейския съюз, учреден по силата на член 13 от Регламент (ЕО) № 1980/2000.
(8)
Мерките, предвидени в настоящото решение, са в съответствие със становището на комитета, създаден по силата на член 17 от Регламент (ЕО) № 1980/2000,
ПРИЕ НАСТОЯЩОТО РЕШЕНИЕ:
Член 1
За да се присъди екомаркировка на Общността съгласно Регламент (ЕО) № 1980/2000, детергентът за миялни машини следва да попада в продуктовата група „детергенти за миялни машини“, дефинирана в член 2, и следва да съответства на екологичните критерии, посочени в приложението към настоящото решение.
Член 2
Продуктовата група „детергенти за миялни машини“ обхваща всички детергенти, предназначени за употреба само в автоматични домашни миялни машини и всички детергенти, предназначени за употреба в автоматични миялни машини, с които работят професионални ползватели, но подобни на автоматичните домашни миялни машини що се отнася до размера и употребата на машината.
Член 3
За административни цели кодовият номер, предоставен на продуктовата група „детергенти за миялни машини“, е „015“.
Член 4
Член 3 от Решение 1999/427/ЕО се заменя със следното:
„Член 3
Определението за продуктовата група и специфичните екологични критерии за продуктовата група следва да бъдат валидни до 31 май 2004 г.“
Член 5
Настоящото решение се прилага от 1 януари 2003 г. до 31 декември 2007 г.
Производителите на продукти, попадащи в продуктовата група „детергенти за миялни машини“, на които вече е била присъдена екомаркировка преди 1 януари 2003 г., могат да продължат да използват този етикет до 31 май 2004 г.
На производителите на продукти, попадащи в продуктовата група „детергенти за миялни машини“, които вече са кандидатствали за присъждане на екомаркировка преди 1 януари 2003 г., може да бъде присъдена екомаркировка при условията на Решение 1999/427/ЕО. В тези случаи етикетът може да бъде използван до 31 май 2004 г.
Член 6
Адресати на настоящото решение са държавите-членки.
Съставено в Брюксел на 29 ноември 2002 година.